**ΕΝΟΤΗΤΑ ΕΚΤΗ**

**ΣΥΝΤΑΚΤΙΚΗ ΜΕΤΑΒΟΛΗ**

1. **Εισαγωγή**

* Η συντακτική μεταβολή είναι (ή ήταν μέχρι πρόσφατα) ο αδύναμος κρίκος της ιστορικής γλωσσολογίας. Σε πολλά εγχειρίδια αναφέρεται ότι πριν την γενετική σχολή (και ειδικά πριν τα τέλη της δεκαετίας του ’80) ελάχιστα είχαν γραφτεί για το θέμα.
* Ωστόσο, αυτό δεν είναι ακριβές. Οι νεογραμματικοί είχαν διατυπώσει συγκεκριμένες θεωρίες για την σύνταξη με βάση την μελέτη των ΙΕ γλωσσών. Απλά η δομιστική σχολή που ακολούθησε είχε ουσιαστικά ξεχάσει αυτή την συνεισφορά. Μία από τις θέσεις που είχε διατυπώσει ήδη ο Paul είναι ότι πολλά μορφολογικά στοιχεία προέρχονται από συντακτικά, ενώ και η έννοια της γραμματικοποίησης ήταν γνωστή (Bopp, von der Gabelentz).
* Σε κάθε περίπτωση, η «παρεξηγημένη» από τον δομισμό διαχρονική σύνταξη δεν αναδείχτηκε αμέσως με την εμφάνιση της γενετικής σχολής (δεκαετία του 50-60), αλλά χρειάστηκε να έρθει η δεκαετία του ’80 για να εμφανιστούν αρκετές μελέτες σχετικά με το θέμα.
* Παράλληλα, αναδείχτηκε και μία διαφορετική σχολή, λειτουργικής προέλευσης, που ασχολήθηκε περισσότερο με το θέμα της γραμματικοποίησης, ένα φαινόμενο κατά βάση μορφοσυντακτικό, που αφορά όμως όλα τα επίπεδα της γλώσσας.
* Αυτές οι δύο σχολές έχουν ουσιαστικές διαφορές στην αντίληψη για την γλώσσα και κατά συνέπεια στην αντιμετώπιση της συντακτικής μεταβολής. Σύμφωνα με την γενετική σχολή, η συντακτική μεταβολή προκύπτει κατά την διαδικασία της γλωσσικής κατάκτησης από τα παιδιά, τα οποία αναλύουν διαφορετικά ορισμένα συντακτικά χαρακτηριστικά. Οι γενετιστές πιστεύουν ότι η μεταβολή είναι στιγμιαία και μόνο η διάδοσή της σε ολόκληρο τον πληθυσμό είναι σταδιακή (σύμφωνα με την άποψή τους περί αλλαγής ως μεταβολής στην γραμματική που εδράζεται στον εγκέφαλο των ομιλητών).
* Θα ασχοληθούμε κυρίως εδώ με την κοινωνική – λειτουργική προσέγγιση.
* Πριν δούμε όμως την αμιγώς συντακτική μεταβολή, θα ασχοληθούμε με ένα θέμα που αφορά τόσο την μορφολογία όσο και την σύνταξη: Από πού προέρχονται όλα τα γραμματικά μορφήματα και πώς δημιουργούνται;

1. **Γραμματικοποίηση**

* Η γραμματικοποίηση είναι η διαδικασία κατά την οποία ένα στοιχείο από λεξικό γίνεται γραμματικό ή, αν είναι ήδη γραμματικό, αποκτά μία πιο γραμματική σημασία, έναν πιο γραμματικό ρόλο.
* Με άλλα λόγια, τα γραμματικά μορφήματα είναι αποτέλεσμα της διαδικασίας της γραμματικοποίησης και προέρχονται από λεξικά στοιχεία.
* Παραδείγματα: Το ρήμα ‘θέλω’ της Ελληνικής από λεξικό ρήμα εξελίχτηκε στο γραμματικό μελλοντικό μόριο ‘θα’, όπως και στα Αγγλικά το αντίστοιχο ρήμα ‘will’.
* Η γραμματικοποίηση ήταν γνωστή ήδη από τον 19ο αι., επανεφευρέθηκε στη δεκαετία του 1980 και έδωσε αφορμή να αναπτυχθεί ολόκληρος κλάδος ιστορικής γλωσσολογίας. Πάρα πολύ εκτεταμένο φαινόμενο, με πολλά παραδείγματα σε κάθε γλώσσα (π.χ. ας < ρήμα ‘άφες’, let’s, ενώ, θα κλπ.).
* Πώς ξέρουμε πότε ένα στοιχείο ή μία δομή έχει πλήρως γραμματικοποιηθεί; Πολλά κριτήρια, ίσως το πιο εμφανές όταν χρησιμοποιείται στην ίδια δομή με ένα λεξικό στοιχείο με την ίδια ετυμολογία, λ.χ. “Bill is ***going to go*** to the cinema tonight”, «Δεν ξέρω αν ***θα θελήσω*** να σε δω ξανά».
* Συνήθως τα γραμματικοποιημένα στοιχεία έχουν λιγότερη μορφολογία, περιορισμένα περιβάλλοντα εμφάνισης και μικρότερη φωνολογική μορφή.
* Συνήθως, για να γίνει η γραμματικοποίηση προηγείται επαν-ανάλυση. Πάρα πολλά γνωστά παραδείγματα, με γνωστότερο όλο τον κύκλο του Jespersen (διαφάνεια):
* Το παλιό ενισχυτικό της άρνησης ‘pas’, που σήμαινε «βήμα» και ήταν ισοδύναμο με διάφορους τύπους της Αρχαίας Γαλλικής που χρησιμοποιούνταν στα ίδια περιβάλλοντα (πβ. και Νέα Ελληνική: ‘δεν ήπια γουλιά’, ‘δεν θα κουνήσω βήμα’ κλπ.) επαν-αναλύθηκε ως δεύτερο συστατικό της άρνησης (πιθανώς μέσα από ρήματα κίνησης στην αρχή, έπειτα σε μεταφορικές χρήσεις). Σήμερα η διπλή άρνηση ‘ne……pas’ δίνει την θέση της αποκλειστικά στον δεύτερο δείκτη της άρνησης ‘pas’.
* Όπως φαίνεται και από το παράδειγμα, συχνά οι αλλαγές δεν ολοκληρώνονται απότομα, αλλά το παλιό και το νεότερο στάδιο μπορούν να συνυπάρχουν για μεγάλο διάστημα, κάτι που δημιουργεί την ποικιλία σε συγχρονικό επίπεδο, όπως ισχύει άλλωστε και για την μεγάλη πλειοψηφία των γλωσσικών μεταβολών.
* Κύρια χαρακτηριστικά της γραμματικοποίησης: α) αφορά όλα τα επίπεδα της γλώσσας (π.χ. Μέλλοντας της Ελληνικής: αλλαγές στη φωνολογία, σημασία, μορφολογία και σύνταξη), β) ακολουθεί κάποια γνωστά σημασιολογικά μονοπάτια, που πολύ δύσκολα μπορούν να αντιστραφούν (π.χ. βούληση / κίνηση > μέλλοντας, γνώση > δεοντική > επιστημική τροπικότητα, «πρόσωπο» > δήλωση του «μπροστά», π.χ. πρόθεση)
* Πολύ συχνά συνυπάρχουν η παλιά δομή με την καινούρια ή υπάρχουν «απηχήσεις» της πρωταρχικής σημασίας στην νεότερη γραμματικοποιημένη.
* Η αντιστροφή της πορείας είναι πολύ δύσκολη και σπάνια γιατί μειώνεται και η φωνολογική βαρύτητα των στοιχείων που γραμματικοποιούνται, π.χ. Αρχ.Αγγλ. ‘Lic’ = σώμα έγινε το επίθημα *–ly* σε επίθετα όπως /deadly/. Αυτό σήμερα είναι τελείως αδιαφανές στους ομιλητές και εντελώς απίθανο να αντιστραφεί αυτή η αλλαγή. Πόσο πιθανό είναι το «θα» να δηλώσει πάλι βούληση; H αρχή της «μονοκατευθυντικότητας».
* Το ίδιο ρήμα, η ίδια δομή μπορεί να δώσει διαφορετικά αποτελέσματα (Μέλλοντας και Παρακείμενος στην ιστορία του «έχω», βλ. διαφάνεια).
* Η ύπαρξη αυτών των δρόμων συντακτικής αλλαγής, που έχει επιβεβαιωθεί διαγλωσσικά και διαχρονικά, μας επιτρέπει να κάνουμε προβλέψεις για πιθανές γραμματικοποιήσεις και για το πιθανό αποτέλεσμα μιας διαδικασίας (π.χ. τι σημασία μπορεί να πάρει μία δομή «πηγαίνω + Απαρ.»). Αυτό που δεν μπορούμε να προβλέψουμε είναι αν θα γίνει αυτή η μεταβολή και αν θα φτάσει μέχρι αυτό το σημείο.
* Η βασική ανάγκη που οδηγεί στην γραμματικοποίηση των στοιχείων και των δομών είναι η επίτευξη καλύτερης επικοινωνίας, με πιο λεπτές / συγκεκριμένες / εμφατικές αποχρώσεις νοήματος.
* Οι ερευνητές που μελετούν αυτά τα φαινόμενα μιλάνε για σταδιακές αλλαγές, και πιστεύουν ότι η αλλαγή δεν σχετίζεται απαραίτητα με την γλωσσική κατάκτηση. Επίσης, εξηγούν πώς εμφανίζονται οι καινούριες δομές, από υπονοήματα που αφήνουν συγκεκριμένα λεξήματα, από αμφισημίες κλπ.

1. **Άλλες συντακτικές μεταβολές**

* Οι αλλαγές στη σύνταξη μίας γλώσσας μπορεί να είναι ρηξικέλευθες, και να επηρεάζουν αποφασιστικά την συνολική της μορφή.
* Όπως είναι εμφανές, και όπως συμβαίνει και στα άλλα γλωσσολογικά επίπεδα, σχεδόν τα πάντα μπορούν να αλλάξουν στη σύνταξη: η παρεμφατικότητα των συμπληρωμάτων, επιρρηματικοί προσδιορισμοί (π.χ. μετοχές), ζητήματα μορφοσυντακτικής συμφωνίας κλπ. (απόλυτες μετοχές, γερουνδιακοί τύποι κλπ.), εμφάνιση περιφράσεων και βοηθητικών ρημάτων κλπ. (πασίγνωστα παραδείγματα: τα τροπικά ρήματα της Αγγλικής και ο Μέλλοντας της Ελληνικής), η μορφοσυντακτική δήλωση των ορισμάτων της πρότασης (π.χ. Δοτική [έμμ.αντικ] > Γενική / Αιτιατική / Εμπρόθετος Προσδιορισμός).
* Μία από τις παλαιότερες (και διασημότερες) αλλαγές αφορά την βασική σειρά των όρων μίας γλώσσας. Με τον όρο αυτό εννοούμε την σειρά εμφάνισης σε μία πρόταση τριών βασικών συστατικών, του Υποκειμένου, του Ρήματος και του Αντικειμένου.
* Πολλές φορές είναι δύσκολο να καθοριστεί αυτή η σειρά, π.χ. Νέα Ελληνική. Παρ’όλα αυτά, αποτελεί ένα εργαλείο χωρισμού των γλωσσών ανάλογα με τους έξι δυνατούς συνδυασμούς των στοιχείων.
* Η αλλαγή στη σειρά των όρων είναι συχνό φαινόμενο, π.χ. Αρχαία – Νέα Ελληνική (μολονότι δεν είναι τόσο εμφανής η διαφορά), Αγγλική V2 > ΥΡΑ αυστηρά, ΥΑΡ > ΥΡΑ σε αρκετές ΙΕ γλώσσες (π.χ. Ρομανικές).
* Σχετίζεται πιθανότατα, όπως και οι περισσότερες συντακτικές αλλαγές, και με τη σημασία, καθώς η σειρά των όρων της πρότασης καθορίζει και επιμέρους αποχρώσεις της σημασίας (εμφατική κλπ.).
* Παλαιότερα υπήρχε η αντίληψη ότι κάποιες σειρές των όρων (κυρίως η Υ-Ρ-Α) είναι η φυσικότερη, και ότι όλες οι γλώσσες τείνουν προς τα εκεί. Αυτό αποδείχτηκε λάθος από την μελέτη περισσότερων γλωσσών, και φανερώθηκε ότι δεν υπήρχε κάποιος εγγενής λόγος που οδηγεί τις γλώσσες προς κάποια συγκεκριμένη σειρά.
* Για την κατεύθυνση των αλλαγών στη σειρά των όρων είναι πολύ δύσκολο να κάνουμε πρόβλεψη, ωστόσο για μια πληθώρα άλλων μορφοσυντακτικών αλλαγών (γραμματικοποίηση) η κατεύθυνση είναι λίγο-πολύ δεδομένη. Σημαντική διαφορά με άλλα είδη γλωσσικής αλλαγής.
* Πώς ξεκινάει η συντακτική μεταβολή; Πάντα τοπικά, και πάντα αφορά ποικιλία σε δομές (όχι μεμονωμένα στοιχεία). Στη συνέχεια, μία δομή αρχίζει να εξαπλώνεται σχεδόν ανεπαίσθητα. Η έκβαση της μεταβολής και ο ρυθμός μπορεί να επηρεαστούν από πολλούς παράγοντες, όπως γενικά συμβαίνει με την γλωσσική μεταβολή.
* Ποιοι είναι όμως οι μηχανισμοί της συντακτικής μεταβολής; Πέρα από τον δανεισμό (επόμενο μάθημα), ίσως ο βασικότερος μηχανισμός που είναι εμφανής στην πλειοψηφία των συντακτικών αλλαγών είναι η επαν-ανάλυση (βλ. παραπάνω).

1. **Συνοψίζοντας**

* Η συντακτική μεταβολή έχει ακόμα πολλά να μας αποκαλύψει.
* Δύο βασικές σχολές ανάλυσης, η γενετική και η λειτουργική-επικοινωνιακή.
* Βασικός μηχανισμός της η επαν-ανάλυση, βασικό φαινόμενο η γραμματικοποίηση.
* Βασικότερα χαρακτηριστικά της γραμματικοποίησης: μονοκατευθυντικότητα, 4 γλωσσικά επίπεδα, σταδιακές αλλαγές.